**Төсөл**

**МОНГОЛ УЛСЫН ХУУЛЬ**

2024 оны … дугаар Улаанбаатар сарын … -ны өдөр хот

**ШИНЭ ХАРХОРУМ ХОТЫН БҮТЭЭН**

**БАЙГУУЛАЛТЫГ ДЭМЖИХ ТУХАЙ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**1 дүгээр зүйл.Хуулийн зорилт**

1.1.Энэ хуулийн зорилт нь бүс нутгийн тэнцвэртэй хөгжлийг хангах, Шинэ Хархорум хотын төлөвлөлт, бүтээн байгуулалт, хөрөнгө оруулалтыг дэмжихэд оршино.

**2 дугаар зүйл.Шинэ Хархорум хотын бүтээн байгуулалтыг дэмжих тухай хууль тогтоомж**

2.1.Шинэ Хархорум хотын бүтээн байгуулалтыг дэмжих тухай хууль тогтоомж нь Монгол Улсын Үндсэн хууль болон эдгээр хуультай нийцүүлэн гаргасан бусад хууль тогтоомжоос бүрдэнэ.

**3 дугаар зүйл.Хуулийн үйлчлэх хүрээ**

3.1.Энэ хууль нь Шинэ Хархорум хотыг бүтээн байгуулах зориулалттай улсын тусгай хэрэгцээний газарт үйлчилнэ.

3.2.Шинэ Хархорум хотын бүтээн байгуулалтыг дэмжихтэй холбогдсон энэ хуулиар зохицуулснаас бусад харилцааг холбогдох хуулиар зохицуулна.

**4 дүгээр зүйл.Шинэ Хархорум хотыг төлөвлөх, бүтээн байгуулах үйл ажиллагаанд баримтлах зарчим**

4.1.Шинэ Хархорум хотыг төлөвлөх, бүтээн байгуулах үйл ажиллагаанд Хот байгуулалтын тухай хуулийн 4 дүгээр зүйлд зааснаас гадна дараах зарчмыг баримтална:

4.1.1.Шинэ хархорум хотыг хөгжлийн ерөнхий төлөвлөгөөний дагуу тогтвортой хөгжүүлэх;

4.1.2.Орхоны хөндийн түүхэн дурсгалт газарт төр захиргаа, соёл боловсрол, аялал жуулчлалд түшиглэсэн байгаль орчинд ээлтэй, ухаалаг хот болгон хөгжүүлэх;

4.1.3.нийтийн эрх ашгийг эрхэмлэх, олон нийтийн оролцоо, оролцогч этгээдийн эрх тэгш байдлыг хангах, ил тод байх, ашиг сонирхлын зөрчлөөс ангид байх;

4.1.4.аюулгүй байдал, уур амьсгалын өөрчлөлтөд дасан зохицох, гамшгаас урьдчилан сэргийлэх шаардлагыг хангах;

4.1.5.түүх, соёлын дурсгал, өвийг хамгаалах, сурталчлах

**ХОЁРДУГААР БҮЛЭГ**

**БҮТЭЭН БАЙГУУЛАЛТЫН ҮЕИЙН УДИРДЛАГА, ЗОХИОН БАЙГУУЛАЛТ**

**5 дугаар зүйл.Шинэ Хархорум хотын хөгжлийн корпорац, түүний удирдлага**

5.1.Шинэ Хархорум хотын хөгжлийн корпорац /цаашид “корпорац” гэх/-ыг Засгийн газар Төрийн болон орон нутгийн өмчийн тухай хуульд нийцүүлэн байгуулж, түүний дүрмийг батална.

**6 дугаар зүйл. Шинэ Хархорум хотын хөгжлийн корпорацын чиг үүрэг**

6.1.Корпорац дараах чиг үүргийг хэрэгжүүлнэ:

6.1.1.хотын хөгжлийн ерөнхий төлөвлөгөө боловсруулах, Засгийн газраар батлуулах ажлыг зохион байгуулах, ерөнхий төлөвлөгөөний хэрэгжилтийг хангах;

6.1.2.хотын техник, эдийн засгийн үндэслэл, зураг төсөл, төсөв боловсруулах ажилд захиалагчийн хяналт тавих, батлуулах ажлыг зохион байгуулах;

6.1.3.бүтээн байгуулалтын ажилд захиалагчийн хяналт тавих, хөгжлийн ерөнхий төлөвлөгөөнд нийцээгүй барилга, байгууламж барих, үргэлжлүүлэх, ашиглахыг зогсоох;

6.1.4.Хотын орон зайн мэдээллийн системийг үүсгэж түүний бүрдүүлэлт, баяжуулалт, хадгалалт, хамгаалалтыг хариуцах;

6.1.5.гадаад харилцааны асуудал эрхэлсэн төрийн захиргааны төв байгууллагын зөвшөөрлөөр гадаадын болон олон улсын байгууллагатай санамж бичиг, гэрээ байгуулах, хуульд заасан бусад арга хэлбэрээр хамтран ажиллах;

6.1.6.төсөл хэрэгжүүлэгчийг сонгон шалгаруулах, гэрээ байгуулах, төслийг нэгдсэн удирдлагаар хангах, хэрэгжилтэд хяналт тавих;

6.1.7.бүтээн байгуулалттай холбоотой барилга, байгууламжийн ажлыг эхлүүлэх, үргэлжлүүлэх зөвшөөрөл олгох;

6.1.8.бүтээн байгуулалтын ажлын явц, хэрэгжилт, үр дүнг жил бүр Засгийн газарт тайлагнаж, олон нийтэд мэдээлэх;

6.1.9.Хотын хөгжлийн ерөнхий төлөвлөгөөний дагуу газрыг зэмшүүлэх, ашиглуулах асуудлыг шийдвэрлэх;

**ГУРАВДУГААР БҮЛЭГ**

**БҮТЭЭН БАЙГУУЛАЛТЫН ХӨРӨНГӨ ОРУУЛАЛТ, САНХҮҮЖИЛТИЙН**

**ЭХ ҮҮСВЭР, ТӨРӨӨС ҮЗҮҮЛЭХ ДЭМЖЛЭГ**

**7 дугаар зүйл.Төрөөс Шинэ Хархорум хотын бүтээн байгуулалтыг санхүүжүүлэх**

7.1.Шинэ Хархорум хотын бүтээн байгуулалтыг улсын төсөв, гадаад зээл тусламж, төр, хувийн хэвшлийн түншлэл болон бусад эх үүсвэрээр үе шаттай санхүүжүүлнэ.

7.2.Корпорац хувийн хэвшилтэй хамтрах, төр, хувийн түншлэлийг хэрэгжүүлэх үйл ажиллагааг холбогдох хуулиар зохицуулна.

7.3.Засгийн газраас Шинэ Хархорум Хотын бүтээн байгуулалтын төсөлд хөнгөлөлттэй зээл олгох бодлогыг дэмжиж хэрэгжүүлнэ.

7.4.Шинэ Хархорум хотын бүтээн байгуулалтад зориулж холбогдох хууль, журмын дагуу үнэт цаас гаргаж болно.

**8 дугаар зүйл.Шинэ Хархорум хотын бүтээн байгуулалтад төрөөс үзүүлэх дэмжлэг**

8.1.Төрөөс Шинэ Хархорум хотын бүтээн байгуулалтад татварын болон татварын бус дэмжлэг үзүүлнэ. Татварын дэмжлэгийг холбогдох татварын хуулиар зохицуулна.

8.2.Шинэ Хархорум хотын эрчим хүч, дулаан, ус хангамж, ариутгах татуурга, харилцаа холбоо, инженерийн бэлтгэл арга хэмжээ, хог хаягдалтай холбоотой зөвшөөрөл, үйлчилгээг саадгүй шийдвэрлэнэ.

**9 дүгээр зүйл.Шинэ Хархорум хотод хөрөнгө оруулах, түүний баталгаа**

9.1.Шинэ Хархорум хотод хэрэгжүүлэх төсөл нь Хөрөнгө оруулалтын тухай хуулийн 16.1.1-д зааснаас бусад шалгуур хангасан тохиолдолд доор дурдсан салбарт дараах хугацаагаар  тогтворжуулалтын гэрчилгээг олгоно:

|  |  |  |
| --- | --- | --- |
| Хөрөнгө оруулалтын хэмжээ /тэрбум төгрөгөөр/ | Тогтворжуулах гэрчилгээ олгох хугацаа /жилээр/ | Хөрөнгө оруулалтаа  хийж дуусах хугацаа  /жилээр/ |
| 10-30 хүртэл | 5 | 2 |
| 30-50 хүртэл | 6 | 3 |
| 50-100 хүртэл | 7 | 4 |
| 100-200 хүртэл | 8 | 5 |
| 200-300 хүртэл | 10 | 6 |

9.2.Хөрөнгө оруулалтын тухай хуулийн 20.1-д заасны дагуу хотын бүтээн байгуулалтын хөгжлийн төсөлд 300 тэрбум төгрөгөөс дээш хөрөнгө оруулалт хийх санал гаргасан, хэрэгжүүлэх төсөл нь шалгарсан хөрөнгө оруулагчтай Засгийн газар эрх олгосноор корпорац гэрээ байгуулна.

9.3.Төрийн байгууллага, албан тушаалтны хууль бус үйлдэл, эс үйлдэхүйн улмаас хөрөнгө оруулагч эсхүл түүний итгэмжлэгдсэн төлөөлөгчийн эрх, хууль ёсны ашиг сонирхол хөндөгдсөн тухай гомдлыг холбогдох эрх бүхий байгууллагаар шийдвэрлүүлнэ.

**10 дугаар зүйл.Шинэ Хархорум хотын чөлөөт бүс, гаалийн тусгай бүс, үйлдвэр технологийн парк байгуулах**

10.1.Шинэ Хархорум хотод өндөр технологи, эрүүл мэнд, аялал жуулчлалын чөлөөт бүс болон үйлдвэр технологийн паркийг холбогдох хуульд заасан журмын дагуу байгуулж болно.

10.2.Шинэ Хархорум хотод хөрөнгө оруулалтын таатай орчин бүрдүүлэх зорилгоор гаалийн тусгай бүс байгуулж болно.

**ДӨРӨВДҮГЭЭР БҮЛЭГ**

**БУСАД**

**11 дүгээр зүйл.Хууль хүчин төгөлдөр болох**

11.1.Энэ хуулийг 2024 оны .. дүгээр сарын ..-ний өдрөөс эхлэн дагаж мөрдөнө.

11.2.Энэ хуулийг Шинэ Хархорум хотын хөгжлийн ерөнхий төлөвлөгөөний хугацаанд мөрдөнө.